b'\n_START_ARTICLE_\nGAZ-24\n_START_SECTION_\nIstorija\n_START_PARAGRAPH_\nNuo 1956\xc2\xa0m. GAZ prad\xc4\x97jo gaminti automobilius GAZ-21 \xe2\x80\x9eVolga\xe2\x80\x9c ir jos modifikacijas. Tais laikais GAZ-21 buvo gana \xc5\xa1iuolaiki\xc5\xa1kas automobilis ir skyr\xc4\x97si originaliais konstrukciniais ir dizaino sprendimais. Bet 1960\xc2\xa0m. prad\xc5\xbeioje jis prad\xc4\x97jo rimtai senti, o ypa\xc4\x8d i\xc5\xa1 dizaino pus\xc4\x97s._NEWLINE_1961\xc2\xa0m. prad\xc4\x97tas projektuoti automobilis, kuris tur\xc4\x97jo pakeisti GAZ-21. Pagrindinis konstruktorius\xc2\xa0\xe2\x80\x93 A. M. Nevzorovas, dizaineriai\xc2\xa0\xe2\x80\x93 L. I. Cikolenko ir N. I. Kirejevas. Automobilis buvo projektuojamas su skirtingais varikliais\xc2\xa0\xe2\x80\x93 keturi\xc5\xb3 cilindr\xc5\xb3 modernizuotas nuo GAZ-21, V6 ir V8, taip pat 4 cilindr\xc5\xb3 dyzelinis variklis._NEWLINE_V\xc4\x97liau teko atsisakyti \xc5\xa1e\xc5\xa1i\xc5\xb3 cilindr\xc5\xb3 variklio ir automatin\xc4\x97s pavar\xc5\xb3 d\xc4\x97\xc5\xbe\xc4\x97s. Galiausiai automobili\xc5\xb3 gamybai buvo naudojami du skirtingi varikliai: 2445\xc2\xa0cm\xc2\xb3 I4 arba 5530\xc2\xa0cm\xc2\xb3 V8 su automatine pavar\xc5\xb3 d\xc4\x97\xc5\xbee. Tiesa buvo pagaminti keli egzemplioriai su importiniu \xc5\xa1e\xc5\xa1i\xc5\xb3 cilindr\xc5\xb3 varikliu. Dyzeliniai varikliai buvo montuojami \xc4\xaf nedideles, eksportui skirtas serijas._NEWLINE_Nuo 1962 iki 1965 met\xc5\xb3 buvo sukurti \xc5\xa1e\xc5\xa1i maketai, stipriai besiskiriantys savo i\xc5\xa1ore. Iki 1965\xc2\xa0m. automobilio i\xc5\xa1or\xc4\x97s dizainas ir technin\xc4\x97 dalys buvo baigtos. 1966\xc2\xa0m. pasirod\xc4\x97 pimasis va\xc5\xbeiuojantis prototipas, pavadintas \xe2\x80\x9eM-24\xe2\x80\x9c (ankstesnis gamyklos modelis GAZ-23 ant GAZ-21 baz\xc4\x97s). Buvo gaminami du prototipai su skirtingais priekin\xc4\x97s dalies dizainais\xc2\xa0\xe2\x80\x93 dviej\xc5\xb3 ir keturi\xc5\xb3 \xc5\xbeibint\xc5\xb3. Gamyboje pasirod\xc4\x97 automobilis su dviem \xc5\xbeibintais._NEWLINE_1967\xc2\xa0m. buvo paskelbta apie naujojo tarybinio automobilio gamyb\xc4\x85. 1968\xc2\xa0m. buvo surinkti 32 automobiliai, kitais metais surinkta dar 215 ma\xc5\xa1in\xc5\xb3, o met\xc5\xb3 pabaigoje buvo paleistas konvejeris. 1970\xc2\xa0m. liepos 15 d. baig\xc4\x97si GAZ-21 gamyba. Nuo tada vienintelis gamyklos gaminamas modelis\xc2\xa0\xe2\x80\x93 GAZ-24.\n_START_SECTION_\nGAZ-24 kartos\n_START_PARAGRAPH_\nGAZ-24 \xe2\x80\x9eVolga\xe2\x80\x9c gamyb\xc4\x85 galima suskirstyti \xc4\xaf tris dalis pagal konstrukcijos ir i\xc5\xa1vaizdos pakeitimus._NEWLINE_1968\xe2\x80\x931977\xc2\xa0m. gamybos, GAZ-24 galima i\xc5\xa1skirti kaip pirmosios kartos automobil\xc4\xaf. Automobilis pastoviai buvo tobulinamas. Pirmaisiais gamybos metais (1970\xe2\x80\x931975\xc2\xa0m.) buvo daromi \xc4\xafvair\xc5\xabs pakeitimai ir taisymai: veidrod\xc5\xbeiai ant priekini\xc5\xb3 sparn\xc5\xb3 pirmuose modeliuose pasirod\xc4\x97 nepatog\xc5\xabs eksploatuojant automobil\xc4\xaf, tod\xc4\x97l de\xc5\xa1in\xc4\xafj\xc4\xaf veidrod\xc4\xaf panaikino, o kair\xc4\xafj\xc4\xaf perk\xc4\x97l\xc4\x97 ant dur\xc5\xb3, \xc4\xafd\xc4\x97jo patikimesn\xc4\x99 baga\xc5\xbein\xc4\x97s dang\xc4\x8dio spynel\xc4\x99, naujas linges su kitokiu lak\xc5\xa1t\xc5\xb3 profiliu, u\xc5\xbevedimo spynel\xc4\x99 suvienodino su automobili\xc5\xb3 VAZ, originalios konstrukcijos spidometr\xc4\x85 (juostelinis) pakeit\xc4\x97 tradiciniu rodykliniu, tod\xc4\x97l, kad juostelinio spidometro parodymus buvo sunku vertinti, d\xc4\x97l juostel\xc4\x97s dreb\xc4\x97jimo jam veikiant; ant galinio stogo r\xc4\x97mo buvo pritvirtintos gabaritin\xc4\x97s \xc5\xa1viesos, u\xc5\xbesidegan\xc4\x8dios i\xc5\xa1lipant kelaiviams ir t. t._NEWLINE_1977\xe2\x80\x931978\xc2\xa0m. buvo daroma pirma, rimta modernizacija ir taip atsirado antroji automobilio karta. Automobilyje atsirado \xe2\x80\x9eiltys\xe2\x80\x9c ant bamperio, saugos dir\xc5\xbeai, r\xc5\xabko \xc5\xbeibintai, najas prietais\xc5\xb3 skydelis ir daug kit\xc5\xb3 smulki\xc5\xb3 pakeitim\xc5\xb3._NEWLINE_Tokios i\xc5\xa1vaizdos automobilis buvo gaminamas iki 1985\xc2\xa0m., kol v\xc4\x97l buvo modernizuotas, tik \xc5\xa1\xc4\xaf kart\xc4\x85 radikaliau. Tre\xc4\x8diosios kartos \xe2\x80\x9eVolga\xe2\x80\x9c vadinosi GAZ-24-10. Anks\xc4\x8diau, 1982\xc2\xa0m. \xc4\xaf gamyb\xc4\x85 buvo paleistas automobilis GAZ-3102, skirtas vie\xc5\xa1\xc5\xb3j\xc5\xb3 institucij\xc5\xb3 aptarnavimui, kuriame buvo naudojami modifikuoti k\xc4\x97bulai, varikliai ir pavar\xc5\xb3 d\xc4\x97\xc5\xbe\xc4\x97s nuo GAZ-24._NEWLINE_Iki 1992\xc2\xa0m. buvo pagaminta 1 481 561 automobilis GAZ-24\xc2\xa0\xe2\x80\x93 masi\xc5\xa1kiausiai gamintas modelis gamyklos istorijoje.\n_START_SECTION_\nEksterjeras\n_START_PARAGRAPH_\nDizainu \xe2\x80\x9eVolga\xe2\x80\x9c primena amerikieti\xc5\xa1kus 7 de\xc5\xa1imtme\xc4\x8dio vidurio automobilius. Tuo metu kai pasirod\xc4\x97 masin\xc4\x97je gamyboje, GAZ-24 nebuvo pasen\xc4\x99s dizaino at\xc5\xbevigiu, lyginant su automobiliais gamintais \xc5\xa0iaur\xc4\x97s Amerikoje iki 8 de\xc5\xa1imtme\xc4\x8dio pabaigos._NEWLINE_Presuotos k\xc4\x97bulo detal\xc4\x97s buvo paprastos ir technologi\xc5\xa1kos. Priekinis ir galinis stiklai labai ma\xc5\xbeai i\xc5\xa1lenkti, siekiant supaprastinti gamyb\xc4\x85, tuo pa\xc4\x8diu atitiko t\xc5\xb3 laik\xc5\xb3 mad\xc4\x85. Dur\xc5\xb3 stiklai labai ne\xc5\xbeymiai lenkti. Presuoti dur\xc5\xb3 stikl\xc5\xb3 r\xc4\x97meliai masyv\xc5\xabs ir gana grub\xc5\xabs, kad u\xc5\xbetikrint\xc5\xb3 maksimal\xc5\xb3 tvirtum\xc4\x85 ir kartu gamybos paprastum\xc4\x85._NEWLINE_K\xc4\x97bulas buvo da\xc5\xbeomas paprastomis spalvomis, atsi\xc5\xbevelgiant \xc4\xaf i\xc5\xa1likusius automobilius da\xc5\xbeniausiai buvo da\xc5\xbeoma balta arba purvinai pilka spalva. I\xc5\xa1 viso buvo apie 20 melamido-alkidin\xc4\x97s emal\xc4\x97s spalv\xc5\xb3 variant\xc5\xb3 (tuo tarpu pirmaujantys pasaulio automobili\xc5\xb3 gamintojai gal\xc4\x97jo pasi\xc5\xablyti iki 50 spalv\xc5\xb3)._NEWLINE_Vidaus rinkoje automobiliai nebuvo da\xc5\xbeomi \xe2\x80\x9emetallic\xe2\x80\x9c ar dviej\xc5\xb3 spalv\xc5\xb3 da\xc5\xbeais (taip kartais GAZ prekybos agentai da\xc5\xbeydavo eksportuojamus automobilius). Vinilo stogas taip pat nebuvo dedamas, visi modeliai su apklijuotu stogu\xc2\xa0\xe2\x80\x93 savinink\xc5\xb3 arba prekybos agent\xc5\xb3 darbas. Eksportui skirtos ma\xc5\xa1inos buvo da\xc5\xbeomos kitokiomis, net \xe2\x80\x9emetallic\xe2\x80\x9c spalvomis. Ankstesni\xc5\xb3 \xe2\x80\x9eVolg\xc5\xb3\xe2\x80\x9c spalv\xc5\xb3 gama buvo platesn\xc4\x97 nei v\xc4\x97lesni\xc5\xb3j\xc5\xb3._NEWLINE_Grynai GAZ elementu galima pavadinti stogo r\xc4\x97m\xc4\x85 puo\xc5\xa1ian\xc4\x8dias, chromuotas salono ventiliacijos groteles. 1974\xc2\xa0m. ant j\xc5\xb3 atsiranda gabaritin\xc4\x97s \xc5\xa1viesos, kurias vairuotojas \xc4\xafjungdavo \xc4\xaflipant kelaiviams. GAZ-24-10 modelyje \xc5\xa1io elemento jau neb\xc4\x97ra._NEWLINE_Gale labiausiai charakteringa detal\xc4\x97\xc2\xa0\xe2\x80\x93 vertikal\xc5\xabs galiniai \xc5\xbeibintai, kuri\xc5\xb3 forma primena i\xc5\xa1tempt\xc4\x85 \xc5\xa1e\xc5\xa1iakamp\xc4\xaf. V\xc4\x97lesniuose modeliuose \xc4\xaf galinius \xc5\xbeibintus buvo sud\xc4\x97ti reflektoriai, supaprastinant j\xc5\xb3 konstrukcij\xc4\x85. Nuo pat prad\xc5\xbei\xc5\xb3 buvo naudojami europinio tipo \xc5\xbeibintai._NEWLINE_Galinio numerio vieta buvo labai siaura, \xc4\xaf j\xc4\x85 tilpdavo tik beveik kvadratinis numeris. Nuo 1981\xc2\xa0m. ji pritaikyta \xc5\xa1iuolaikiniams standartams._NEWLINE_Antros kartos volgoje (nuo 1977\xc2\xa0m.) priekiniuose sparnuose atsirado apval\xc5\xabs pos\xc5\xabkio signalai._NEWLINE_Dur\xc5\xb3 ranken\xc4\x97l\xc4\x97s turi tipin\xc4\x99 7 de\xc5\xa1imtme\xc4\x8dio form\xc4\x85, durys atsidarydavo paspaudus didel\xc4\xaf mygtuk\xc4\x85. Iki 1975\xc2\xa0m. Buvo montuojamos ranken\xc4\x97les su storu mygtuku, o v\xc4\x97lesniuose su plonu._NEWLINE_Naujesn\xc4\x97se \xe2\x80\x9eVolgose\xe2\x80\x9c ranken\xc4\x97l\xc4\x97s su mygtukais pakeit\xc4\x97 originalios, bet labai nepatogios, pilnai \xc4\xaf duris \xc4\xafleistos ranken\xc4\x97l\xc4\x97s._NEWLINE_Ant priekini\xc5\xb3 sparn\xc5\xb3, vir\xc5\xa1utiniame priekiniame kampe buvo u\xc5\xbera\xc5\xa1ai \xe2\x80\x9c\xd0\x92\xd0\xbe\xd0\xbb\xd0\xb3\xd0\xb0\xe2\x80\x9d. Labai retai i\xc5\xa1liekantis d\xc4\x97l da\xc5\xbeno sparn\xc5\xb3 keitimo. Galin\xc4\x97je k\xc4\x97bulo dalyje taip pat buvo u\xc5\xbera\xc5\xa1as \xe2\x80\x9c\xd0\x92\xd0\xbe\xd0\xbb\xd0\xb3\xd0\xb0\xe2\x80\x9d, tik kitokiu \xc5\xa1riftu._NEWLINE_Pirmos kartos automobilio bamperiai buvo labai paprastos formos, be \xe2\x80\x9eil\xc4\x8di\xc5\xb3\xe2\x80\x9c, bet su gumine juosta i\xc5\xa1ilgai, esant silpnam susid\xc5\xabrimui ji apsaugojo chromuot\xc4\x85 pavir\xc5\xa1i\xc5\xb3. Ant antros kartos automobilio bamperio atsirado \xe2\x80\x9eiltys\xe2\x80\x9c, bet 1985\xc2\xa0m. jos v\xc4\x97l buvo nuimtos._NEWLINE_Gamykloje buvo montuojami veidrod\xc4\x97liai (ankstesnuiose modeliuose ant sparn\xc5\xb3, o v\xc4\x97lesniuose tik ant vairuotojo dur\xc5\xb3) ir antena (de\xc5\xa1iniajame sparne).\n_START_SECTION_\nInterjeras\n_START_PARAGRAPH_\nPrietais\xc5\xb3 panel\xc4\x97 labai paprastos formos, plok\xc5\xa1\xc4\x8dia ir simetri\xc5\xa1ka. Prietais\xc5\xb3 ma\xc5\xbeai (n\xc4\x97ra net tachometro), visi jie sta\xc4\x8diakampio formos, patalpinti po stiklu. Ankstesniuose modeliuose (iki 1975\xc2\xa0m.) buvo montuojamas juostelinio tipo spidometras, kuriame greit\xc4\xaf rod\xc4\x97 ne rodykl\xc4\x97, o raudona juostel\xc4\x97, slinkdama i\xc5\xa1 kair\xc4\x97s \xc4\xaf de\xc5\xa1in\xc4\x99. V\xc4\x97lesniuose spidometras buvo pakeistas \xc4\xaf rodyklin\xc4\xaf._NEWLINE_Priekin\xc4\x97 panel\xc4\x97s dalis daugumoje modeli\xc5\xb3 buvo apklijuota med\xc5\xbeio imitacija, ankstesniuose automobiliuose buvo naudojamas matinis, reljefinis chromas. Pirmosios kartos panel\xc4\x97s buvo aptraukiamos vinilu. Antrojoje kartoje prietais\xc5\xb3 panel\xc4\x97s vir\xc5\xa1us ir apa\xc4\x8dia buvo padengti mink\xc5\xa1ta, juoda sintetine med\xc5\xbeiaga su gana nelygia tekst\xc5\xabra. Plonas vairas ir visos ranken\xc4\x97l\xc4\x97s buvo pagamintos i\xc5\xa1 kieto, juodo plastiko. Dur\xc5\xb3 palangi\xc5\xb3 apdaila buvo pagaminta i\xc5\xa1 metalo ir apvilkta ta pa\xc4\x8dia med\xc5\xbeiaga kaip ir panel\xc4\x97._NEWLINE_Vairas gana patogus, o jo skersmuo kompensuoja vairo stiprintuvo tr\xc5\xabkum\xc4\x85._NEWLINE_Automobiliuose gamintuose iki 1977\xc2\xa0m. priekyje buvo sofa, tre\xc4\x8diosios (vidurin\xc4\x97s) vietos atlo\xc5\xa1as atsilenkdavo ir virsdavo patogiu porankiu. 1977\xc2\xa0m. buvo \xc4\xafd\xc4\x97ti saugos dir\xc5\xbeai, tod\xc4\x97l \xc5\xa1is patogumas buvo i\xc5\xa1imtas._NEWLINE_S\xc4\x97dyni\xc5\xb3 apmu\xc5\xa1al\xc5\xb3 spalva buvo derinama su dur\xc5\xb3 apdailos spalva. Iki 1977\xc2\xa0m. apdaila buvo kombinuota\xc2\xa0\xe2\x80\x93 vinilas ir gobelenas. Taksi automobiliuose ir dalyje universal\xc5\xb3 visa apdaila buvo i\xc5\xa1 vinilo, tai leido s\xc4\x97dynes plauti \xc5\xa1lapiuoju b\xc5\xabdu._NEWLINE_Dureli\xc5\xb3 apdaila gal\xc4\x97jo b\xc5\xabti skirting\xc5\xb3 spalv\xc5\xb3. Pirmosios kartos GAZ-24 apdaila buvo trij\xc5\xb3 spalv\xc5\xb3\xc2\xa0\xe2\x80\x93 raudonos, rudos ir \xc5\xa1vieisiai pilkos. Spalvos buvo universalios, tod\xc4\x97l jas naudojo \xc4\xafvairi\xc5\xb3 spalv\xc5\xb3 automobiliams. Toki\xc5\xb3 spalv\xc5\xb3 buvo ir s\xc4\x97dyni\xc5\xb3 apvalkalai. Pereinant \xc4\xaf antr\xc4\x85 kart\xc4\x85 (tiksliau 1976\xc2\xa0m. pabaigoje) atsirado nauj\xc5\xb3 spalv\xc5\xb3\xc2\xa0\xe2\x80\x93 salotin\xc4\x97, tamsiai \xc5\xbealia, juoda, m\xc4\x97lyna, b\xc4\x97\xc5\xbein\xc4\x97, o pilka ir ne itin esteti\xc5\xa1ka ruda dingo._NEWLINE_Automobiliuose pagamintuose iki 1977\xc2\xa0m. dur\xc5\xb3 apdaila tur\xc4\x97jo vertiklias si\xc5\xables, v\xc4\x97liau atsirado apdaila su horizontaliomis si\xc5\xabl\xc4\x97mis ir charakteringu apskritimu aplink lang\xc5\xb3 pak\xc4\x97limo ranken\xc4\x97l\xc4\x99._NEWLINE_Automobilis buvo gaminamas su radijo imtuvu. Eksportui skirtuose modeliuose radijo imtuvas tur\xc4\x97jo FM bang\xc5\xb3 da\xc5\xben\xc4\xaf.\n_START_SECTION_\nTechnin\xc4\x97s ypatyb\xc4\x97s\n_START_PARAGRAPH_\nI\xc5\xa1 technin\xc4\x97s pus\xc4\x97s, automobilis, buvo kurkas prana\xc5\xa1esnis nei pra\xc4\x97j\xc4\x99 modeliai. Pagrindin\xc4\x97 naujov\xc4\x97 buvo: pilnai sinchronizuota pavar\xc5\xb3 d\xc4\x97\xc5\xbe\xc4\x97, stabd\xc5\xbei\xc5\xb3 sistemoje buvo hidrovakuuminis stiprintuvas ir skirstytuvas, rat\xc5\xb3 stabd\xc5\xbei\xc5\xb3 mechanizmai su automatiniu reguliavimu, patobulintas salono \xc5\xa1ildymas su galinio stiklo nuputimu, dviej\xc5\xb3 kamer\xc5\xb3 karbiuratorius, 14 coli\xc5\xb3 ratlankiai, stov\xc4\x97jimo stabdis galiniuose ratuose (GAZ-21 buvo pavar\xc5\xb3 d\xc4\x97\xc5\xbe\xc4\x97s stabdis, kuris buvo labai nepatikimas). Labai suma\xc5\xbe\xc4\x97jo va\xc5\xbeiuokl\xc4\x97s tepimo ta\xc5\xa1k\xc5\xb3, laikantys k\xc4\x97bulo elementai tapo stipresni, o pats k\xc4\x97bulas tapo stabilesnis, d\xc4\x97l privirint\xc5\xb3 (GAZ-21 buvo prisukmi) galini\xc5\xb3 sparn\xc5\xb3, da\xc5\xbeymui buvo naudojama stabilesn\xc4\x97 sintetin\xc4\x97 emal\xc4\x97, b\xc5\xabgniniai stabd\xc5\xbeiai visuose ratuose._NEWLINE_Pagrindinis skirtumas nuo GAZ-21 buvo k\xc4\x97bulas, kuris skyr\xc4\x97si ne tik i\xc5\xa1vaizda, bet naujov\xc4\x97mis panaudotomis j\xc4\xaf kuriant. Principinis skirtumas buvo k\xc4\x97bulo auk\xc5\xa1tis. Skirtumas gana didelis\xc2\xa0\xe2\x80\x93 13\xc2\xa0cm. Tuometin\xc4\x97je automobili\xc5\xb3 gamyboje auk\xc5\xa1\xc4\x8dio suma\xc5\xbeinimas buvo gana svarbus faktorius._NEWLINE_\xc5\xbdemesni automobiliai tur\xc4\x97jo kurkas \xc5\xbeemesn\xc4\xaf svorio centr\xc4\x85, kuris u\xc5\xbetikrino stabilum\xc4\x85 ir lengvesni valdym\xc4\x85 esant dideliam grei\xc4\x8diui. \xc5\xbdemame automobilyje ma\xc5\xbeiau krat\xc4\x97 keleivius, esant prastai kelio dangai._NEWLINE_Pa\xc5\xbeeminus stog\xc4\x85, buvo pa\xc5\xbeemintos ir s\xc4\x97dyn\xc4\x97s, tod\xc4\x97l erdv\xc4\x97 viduje nesuma\xc5\xbe\xc4\x97jo, priekyje net padid\xc4\x97jo, d\xc4\x97l plok\xc5\xa1\xc4\x8dios stogo apdailos. Salonas tapo platesnis (nors automobilio plotis nepasikeit\xc4\x97). D\xc4\x97l plonesni\xc5\xb3 stog\xc4\x85 laikan\xc4\x8di\xc5\xb3 r\xc4\x97m\xc5\xb3 buvo sud\xc4\x97ti didesni stiklai, per kuriuos pateko daugiau \xc5\xa1viesos ir padid\xc4\x97jo matomumas.\n_START_SECTION_\nProjekto vertinimas\n_START_PARAGRAPH_\nGAZ-24 \xc5\xbeinomas kaip patikimas automobilis su neprastu komforto lygiu (erdvus salonas, mink\xc5\xa1ta va\xc5\xbeiuokl\xc4\x97). Gaila, bet \xc5\xa1is automobilis turi ir tr\xc5\xabkum\xc5\xb3\xc2\xa0\xe2\x80\x93 ma\xc5\xbea galia ir pasenusi variklio konstrukcija, da\xc5\xbenas techninis aptarnavimas, stab\xc5\xbei\xc5\xb3 sistema, stabilumas kelyje, bei valdymas neatitinka \xc5\xa1iuolaikini\xc5\xb3 reikalavim\xc5\xb3._NEWLINE_Lyginant pagal 1970\xc2\xa0m.\xc2\xa0\xe2\x80\x93 automobilis buvo gana \xc5\xa1iuolaiki\xc5\xa1kas ir ma\xc5\xbeai kuo nusileido analogi\xc5\xa1kiems amerikieti\xc5\xa1kiems automobiliams. Europieti\xc5\xa1ki tokio tipo automobiliai buvo kurkas brangesni nei GAZ-24._NEWLINE_GAZ-24 tur\xc4\x97jo didel\xc4\xaf pasisekim\xc4\x85 u\xc5\xbesienio rinkoje, \xc4\xafskaitant Vakar\xc5\xb3 Europ\xc4\x85, kur automobilio privalumas buvo dydis ir nedidel\xc4\x97 kaina, taip pat gera ankstesnio modelio GAZ-21 reputacija.\n_START_SECTION_\nGAZ-24 kult\xc5\xabroje\n_START_PARAGRAPH_\nGAZ-24 pasirod\xc4\x97 beveik visuose 8-9 de\xc5\xa1imtme\xc4\x8di\xc5\xb3 rus\xc5\xb3 filmuose, daugelyje dabartini\xc5\xb3. \xc5\xbdaidime \xe2\x80\x9eHalf\xe2\x80\x93Life 2\xe2\x80\x9c, kurio veiksmas vyksta Ryt\xc5\xb3 Europoje, da\xc5\xbenai galima pamatyti pirmosios serijos GAZ-24, taip pat kitus automobilius, tokius kai \xe2\x80\x9eMoskvi\xc4\x8d\xe2\x80\x9c ar \xe2\x80\x9eTrabant\xe2\x80\x9c'